钦定古今图书集成/明伦汇编/交谊典/第031卷 > 宋胡大初昼帘绪论 > 《到大司马记室笺》任昉
## 钦定古今图书集成/明伦汇编/交谊典/第031卷 > 宋胡大初昼帘绪论 > 《到大司马记室笺》任昉

“记室参军事任昉，死罪死罪。”伏承以今月令辰，肃膺
典册，德显功高，光副四海，含生之伦，庇身有地。况昉
受教君子，将二十年，咳唾为恩，眄睐成饰，小人怀惠，
顾知死所？昔承嘉宴，属有绪言，提挈之旨，形乎善谑，
岂谓多幸，斯言不渝。虽情谬先觉，而迹沦骄饵，汤沐
具而非吊，大厦构而相贺。明公道冠二仪，勋超邃古，
将使伊周奉辔，桓文扶毂。神功无纪，作物何称？府朝
初建，俊贤翘首。维此鱼目，唐突玙璠。顾已循涯，实知
尘沗。千载一逢，再造难答。虽则陨越，且知非报，不胜
荷戴屏营之至。谨诣厅奉白笺谢闻。